Verisuonten kuvantamiset/toimenpiteet suonensisäisesti

|  |  |
| --- | --- |
| Kuvaus: | Valmistautumisohje potilaalle röntgenissä tehtävää varjoainekuvausta tai tutkimusta varten sisältäen lyhyen kuvauksen toimenpiteen kulusta. |

TUTKIMUS / TOIMENPIDE

Sinulle on varattu aika verisuonten varjoainekuvaukseen (angiografia) tai verisuonten toimenpiteeseen esim. pallolaajennus

TUTKIMUKSEEN / TOIMENPITEESEEN VALMISTAUTUMINEN

Ole syömättä 4 tuntia ennen tutkimusta. Vettä ja kirkkaita mehuja saatte juoda vapaasti, niin ettet ole janoinen ja kuiva tullessasi tutkimukseen.

Jos sinulla on insuliinidiabetes, saat syödä aamupalan 2 tuntia ennen tutkimusta ja pistää insuliinin.

Lääkärin määräämät lääkkeet voit pääsääntöisesti ottaa.  
  
Jos sinulla on kuitenkin käytössä joku seuraavista verisuonitukosten hoitoon tai ehkäisyyn käytettävistä lääkkeistä, ilmoita siitä etukäteen vuodeosastolle tai lähettävälle poliklinikalle:  
  
**Primaspan, Asasantin, Orisantin, Marevan, Clopidogrel, Brilique, Efient, Plavix, Arixtra, Eliquis, Pradaxa, Xarelto**

Lääkkeen mahdollisen tauotusohjeen olet saanut poliklinikka käynnin yhteydessä. Jos et ole saanut tauotusohjetta, niin ole yhteydessä vuodeosastolle.

Jos sinulla on käytössä jokin metformiinia (metformin hydrochlorid) sisältävä, suun kautta nautittavaa sokeritautilääke, ilmoita siitä etukäteen vuodeosastolle:  
  
Lääke on ehkä jätettävä tauolle ennen toimenpidettä, mutta siitä saat osastolta erilliset ohjeet.  
  
Samoin, jos käytät **neidonhiuspuu,** **kiinankarhuputki, kalaöljy- ja omegavalmisteita tai valkosipuliuutetta**, jätä valmiste pois käytöstä vähintään viikko ennen toimenpidettä.  
  
Ilmoita myös, jos teillä on jodi- tai puuduteyliherkkyys tai olet raskaana.  
  
Sinusta otetaan verikokeita muutama päivä ennen toimenpidettä tai toimenpidepäivän aamuna.

Virtsarakko on hyvä tyhjentää ennen tutkimusta.

TUTKIMUKSEN / TOIMENPITEEN KULKU

Sinulle laitetaan nestetiputus laskimoon. Tutkimuksen/toimenpiteen ajan sydämen toimintaa sekä verenpainetasoa seurataan. Tutkimus tehdään tavallisesti reisivaltimon kautta nivustaipeesta. Ihokarvat poistetaan nivustaipeista ja puhdistetaan. Pistopaikkaan laitetaan paikallispuudutus. Nivustaipeen kohdalta reisivaltimoon laitetaan ohut katetri, jonka kautta varjoaine ruiskutetaan kuvattavaan suoneen.

Jos olet tullut suunniteltua toimenpidettä varten, suoneen vaihdetaan kuvauksen jälkeen ns. pallokatetri. Ahtautunut kohta laajennetaan ja joissakin tapauksissa ahtauman kohdalle laitetaan tukiverkko eli stentti varmistamaan suonen auki pysyvyys.  
  
Tutkimus kestää noin 1 tunnin ja toimenpiteet noin 1-2 tuntia.

TUTKIMUKSEN / TOIMENPITEEN JATKOHOITO-OHJEET

Tutkimuksen jälkeen pistopaikka suljetaan sulkulaitteella ja olet muutaman tunnin vuodelevossa. Jos sulkulaitetta ei voida käyttää, pistopaikka suljetaan käsin painamalla ja vuodelevon pituus voi pidentyä. Tarkemmat ohjeet annetaan toimenpiteen yhteydessä.

Varaudu siihen, että voit joutua olemaan sairaalassa 1 - 2 vuorokautta. Raskaita ponnisteluja tulee välttää muutaman vuorokauden ajan tutkimuksen ja toimenpiteiden jälkeen. Tästä saat myös tarkemmat ohjeet.

**LISÄTIETOA**

Lisätietoa kuvantamistutkimuksista, säteilystä, röntgensäteilyn vaikutuksesta ja eri tutkimusten säteilyaltistuksesta saat internetistä ​

<www.tutkimukseen.fi>

<www.stuk.fi>

**YHTEYSTIEDOT**

Jos sinulla on kysyttävää tutkimuksesta, ota yhteys Röntgen 1, puh 017 173 322

arkisin klo 8.00 - 14.30. Tähän numeroon voit jättää soittopyynnön ja

hoitaja/tutkimuksen suorittava lääkäri ottaa sinuun yhteyttä.

Jos varattu aika ei sinulle sovi, ilmoittakaa siitä

* Verisuonikirurgian osastolle arkisin klo 8-15 puh. 017 172 276
* Verisuonikirurgian poliklinikalle arkisin klo. 8.30-10 tai klo. 13-14 välisenä aikana

puh. 017 175 643